ลุ้น SET รีบาวด์! รับตัวเลขแรงงาน “สหรัฐ” ดีกว่าคาด แนะติดตามประชุม ศบค.ต่อพ.ร.ก.ฉุกเฉินฯ
แนวโน้ม SET เช้านี้มีโอกาสรีบาวด์ตามตลาดภูมิภาค รับตัวเลขแรงงาน “สหรัฐ” ดีกว่าคาด ฟากโบรกแนะติดตามผลประชุม ศบค.ชุดใหญ่ต่ออายุพ.ร.ก.ฉุกเฉินฯ
21 พ.ค. 2564

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าจะรีบาวด์ในกรอบจำกัดในทิศทางเดียวกับตลาดหุ้นในภูมิภาคเอเชียเช้านี้บวกเฉลี่ย 0.5-0.6% หลังตัวเลขผู้ยื่นขอสวัสดิการว่างงานของสหรัฐฯลดลงสู่ระดับต่ำสุดนับตั้งแต่เกิดการแพร่ระบาดของไวรัสโควิด-19 ถือว่าดีกว่าคาด และสกุลเงินคริปโทฯมีเสถียรภาพมากขึ้น เป็นบวกต่อกลุ่มเทคโนโลยี ดังนั้น ตลาดบ้านเราคงจะได้รับอานิสงส์บวกจากหุ้นโลกด้วย
อย่างไรก็ดี ราคาน้ำมันได้ปรับตัวลง 3 วันติดต่อกันอาจกดดันหุ้นกลุ่มพลังงานและกลุ่มปิโตรเคมี รวมถึงนักลงทุนต่างชาติยังขายสุทธิ 8 วันติดต่อกัน
พร้อมแนะติดตามการประชุมศูนย์บริหารสถานการณ์โควิด-19 (ศบค.) ชุดใหญ่ที่จะพิจารณาการต่ออายุพ.ร.ก.ฉุกเฉินฯในวันนี้ และดัชนีผู้จัดการฝ่ายจัดซื้อ (PMI) ภาคการผลิตและภาคบริการ ของทั้งยุโรปและสหรัฐฯที่จะทยอยออกมา
โดยให้แนวรับ 1,550-1,545 จุด ส่วนแนวต้าน 1,565-1,570 จุด
 